b'\n_START_ARTICLE_\nZdenko Runji\xc4\x87\n_START_SECTION_\n\xc5\xbdivotopis\n_START_PARAGRAPH_\nRunji\xc4\x87i su iz Labina u ka\xc5\xa1telanskoj Zagori, no zbog ratnih okolnosti i op\xc4\x87e gladi na jugu, njegova se majka sklanja u isto\xc4\x8dnu panonsku Hrvatsku, gdje se rodio Zdenko. Po zavr\xc5\xa1etku rata 1945. obitelj se vra\xc4\x87a u Split, gdje Runji\xc4\x87 zavr\xc5\xa1ava osnovnu i srednju tehni\xc4\x8dku \xc5\xa1kolu. Na Elektrotehni\xc4\x8dkom fakultetu u Splitu 1967. godine diplomirao je elektroniku. Slu\xc5\xbebeno ne posjeduje glazbeno obrazovanje._NEWLINE_Od 1960. do 1976. godine, te od 1979. do 1992. godine bio je glazbeni urednik Radio Splita, od 1970. do 1974. godine bio je direktor nakladni\xc4\x8dke ku\xc4\x87e MEI-INTERFEST (koja je publicirala plo\xc4\x8de Splitskog festivala), a od 1988. do 1992. bio je umjetni\xc4\x8dki direktor Festivala zabavne glazbe u Splitu. Od 1993. osniva i vlastiti glazbeni festival Melodije hrvatskog Jadrana, smotru na\xc5\xa1ih najve\xc4\x87ih hitova, koja se 2003. ponovno vra\xc4\x87a na mati\xc4\x8dnu splitsko-festivalsku pozornicu na Prokurativama, pod okrilje Splitskog festivala, \xc4\x8diji je Runji\xc4\x87 direktor sljede\xc4\x87e dvije godine. Njegove melodije svih ovih godina pjevao je mali, ali odabrani krug samo velikih pjeva\xc4\x8da. Najzna\xc4\x8dajniji su: Oliver Dragojevi\xc4\x87, Tereza Kesovija, Mi\xc5\xa1o Kova\xc4\x8d, Josipa Lisac, Ibrica Jusi\xc4\x87, Goran Karan, Meri Cetini\xc4\x87, Novi fosili, Magazin, Doris Dragovi\xc4\x87, Jasna Zloki\xc4\x87 i drugi. Najve\xc4\x87u suradnju ostvario je s Oliverom Dragojevi\xc4\x87em za kojega je napisao ne\xc5\xa1to manje od 200 pjesama, dok ih je ukupno napisao oko 700._NEWLINE_Runji\xc4\x87eva pjesma "Galeb i ja" smatra se jednom od najljep\xc5\xa1ih pjesama uop\xc4\x87e kod nas, a njegova "Skalinada" postala je neslu\xc5\xbebena himna grada Splita i cijele Dalmacije._NEWLINE_Zdenko Runji\xc4\x87 je bio i uspje\xc5\xa1an poduzetnik, a njegova izdava\xc4\x8dka ku\xc4\x87a "Skalinada" vrlo je brzo postala zapa\xc5\xbeena nakladni\xc4\x8dka ku\xc4\x87a u Hrvatskoj, koja je osim festivalskih nosa\xc4\x8da zvuka "Melodija Jadrana" publicirala i "Tonikine" izvo\xc4\x91a\xc4\x8de Ton\xc4\x8dija Hulji\xc4\x87a._NEWLINE_Otac je Borisa, Ane i Ivane Runji\xc4\x87._NEWLINE_Svekar je hrvatske knji\xc5\xbeevnice Milane Vukovi\xc4\x87 Runji\xc4\x87.\n_START_SECTION_\nSmrt\n_START_PARAGRAPH_\nDana 27. listopada 2004. Runji\xc4\x87 je umro od mo\xc5\xbedanog udara dok se oporavljao od posljedica sr\xc4\x8danog udara u Krapinskim Toplicama. Iza njega je ostao veliki opus pjesama, koje njegova k\xc4\x87erka Ivana Runji\xc4\x87 redovito predstavlja publici u sklopu "Runji\xc4\x87evih ve\xc4\x8deri" u Splitu, \xc4\x8desto u novim i zanimljivim izvedbama i aran\xc5\xbemanima.\n_START_SECTION_\nPopularne pjesme\n_START_PARAGRAPH_\n"A vitar pu\xc5\xa1e" \xe2\x80\xa2 "Bijeli Bo\xc5\xbei\xc4\x87" \xe2\x80\xa2 "Bila si daleko" \xe2\x80\xa2 "Cvit Mediterana" \xe2\x80\xa2 "\xc4\x8ca je \xc5\xbeivot vengo fanta\xc5\xbeija" \xe2\x80\xa2 "\xc4\x86ale moj" \xe2\x80\xa2 "\xc4\x8cetiri sta\xc4\x91una" \xe2\x80\xa2 "Diridonda" \xe2\x80\xa2 "Galeb i ja" \xe2\x80\xa2 "Kada zaspu an\xc4\x91eli" \xe2\x80\xa2 "Karoca" \xe2\x80\xa2 "Klju\xc4\x8d \xc5\xbeivota" \xe2\x80\xa2 "Konobo moja" \xe2\x80\xa2 "Lipa si, lipa" \xe2\x80\xa2 "Ljubav je tvoja kao vino" \xe2\x80\xa2 "Majko da li zna\xc5\xa1" \xe2\x80\xa2 "Malinkonija" \xe2\x80\xa2 "Manuela" \xe2\x80\xa2 "Mirno spavaj, ru\xc5\xbeo moja" \xe2\x80\xa2 "Molitva za Magdalenu" \xe2\x80\xa2 "Nadalina" \xe2\x80\xa2 "Na\xc5\xa1oj ljubavi je kraj" \xe2\x80\xa2 "Nedostaje\xc5\xa1 mi ti" \xe2\x80\xa2 "Nje\xc5\xbene strune mandoline" \xe2\x80\xa2 "Oprosti mi pape" \xe2\x80\xa2 "Pismo \xc4\x87ali" \xe2\x80\xa2 "Piva klapa ispo\xe2\x80\x99 volta" \xe2\x80\xa2 "Prozor kraj \xc4\x91ardina" \xe2\x80\xa2 "Samo moru virujen" \xe2\x80\xa2 "Skalinada" \xe2\x80\xa2 "Sun\xc4\x8dane fontane" \xe2\x80\xa2 "Svirajte no\xc4\x87as za moju du\xc5\xa1u" \xe2\x80\xa2 "Svoju zvizdu slidin" \xe2\x80\xa2 "U prolazu" \xe2\x80\xa2 "Vjeruj u ljubav" \xe2\x80\xa2 "Zbogom ostaj ljubavi" \xe2\x80\xa2 "\xc5\xbduto li\xc5\xa1\xc4\x87e ljubavi"'